नई दिल्ली: पंजाब नेशनल बैंक (पीएनबी) के प्रबंध निदेशक सुनील मेहता ने कहा है कि जौहरी नीरव मोदी की बैंक के साथ 13,000 करोड़ रुपये की धोखाधड़ी से उत्पन्न समस्याओं को खुद से सुलझा लेगा और सरकार की कोई सहायता नहीं लेगा. उन्होंने कहा कि इस प्रकार की धोखाधड़ी से उत्पन्न चुनौतियों से पार पाने के लिये बैंक के पास पर्याप्त संसाधन और क्षमता है. यह पूछे जाने पर कि क्या बैंक ने धोखाधड़ी के कारण समस्याओं से पार पाने के लिये शेयरधारकों से मदद मांगी है , मेहता ने पीटीआई भाषा से बातचीत में कहा , ‘‘… यह समस्या बैंक की है और हम इसका स्वयं समाधान करेंगे. हम पूंजी डाले जाने के रूप में सरकार से मदद की मांग नहीं कर रहे.’’